Jarlang bloͤzet sich der walt
Jarlang bloͤzet sich der walt·
vnd ǒch dú heide·
valwet von dem kalden sne·
wie hant sich div zit gestalt
owe der leide·
schowent wie der anger ste·
zergangen ist der gruͤne kle·
wil dú reine
die ich da meine·
min vergessen so wirt mir vil dike we·

Min frúnde helfent mir·
der lieben danken·
der ich singen vf hohen pris
gůten trost han ich von ir·
mehte ich der blanken·
machen brvn ir roten gris·
si gert des apfels den paris·
gab dur minne
der gúttinne·
fuͤge ich dc so mag ich heissen ir amis·

Swas ich wil dc ist ir nein·
mv̊s ich dc liden·
ê· wie lange sol dc wern·
alsvs hellen wir enein·
koͤnde ich gemiden·
si dc wolde ich fuͤgen gern·
si wil von mir den liehten stern
tremvntanen·
vnd den manen·
zv̊ der svnne· des en wil si niht enbern·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse